Марина Цветаева
Пригвоздена

Превод от руски: Иван Николов, —

chitanka.info

Пригвоздена съм на позорен стълб

от съвестта славянска и старинна.

С клеймо на челото и змийски зъб

в сърцето — аз твърдя, че съм невинна.

Че в мен царят покой и тишина

и аз усещам сладкия им досег,

че не по моя собствена вина

измолвам всяка радост — като просяк.

По колко ли добро и недобро

животът ми случайно е зашепил?

Къде е мойто злато? И сребро?

В ръката ми сивее само пепел.

С богатства други никакви не са

ме обградили хората щастливи.

И само пепел аз ще отнеса

във оня край на ласки мълчаливи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.